Ċensu l-Qassisu! Taqbel jew ma taqbilx magħhom, dawn il-jumejn mietu żewġ personaġġi politiċi li ħallew impatt fuq is-soċjeta Maltija. Aħna tal-Mazzun m'aħniex ipokriti u se noqgħodu ninċensaw dawn il-personaġġi għas-sempliċi raġuni li mietu. Dak inħalluh f'idejn il-lagħqin li gawdew minn fuq dahrom. Aħna ngħiduha kif inhi u mhux se noqgħodu nfaħħru lil xi ħadd meta ma naqblux ma' ħafna li għamlu. Fil-kas ta' Ċensu Tabone, kulħadd emfasiżża kemm kien ġentlom u minn tagħna, u dan aħna naqblu miegħu mil-lat personali. Imma aħna tal-Mazzun nafu li Tabone kien il-kaġun tat-tluq ta' eluf kbar ta' Maltin fis-sittinijiet lejn l-Awstralja, l-Ingilterra u l-Kanada meta kien fil-kabinet ta' Borġ Olivier u tgħidx kemm spiċċaw maqsuma u mfarrka familji, imma f'dan iż-żmien ma kenitx daqshekk importanti l-familja għall-Partit Nazzjonalista! Kien ukoll wieħed mill-Ministri tal-PN li kissru u ħallew lil Malta bla sold fil-bidu tas-sebgħinijiet, tant li Mintoff kellu joħloq il-Korpi biex iħaddem in-nies u Tabone u sħabu tgħidx kemm kienu tkażaw għax għamel hekk. Aħna m'għandniex eta' biżżejjed biex ngħidulkom bl-oxxenitajiet li għamlu n-Nazzjonalisti fis-sittinijiet bit-tipjip tas-sigaretti mingħajr taxxa fil-parlament u bil-gvern ta' Borġ Olivier inkluż Ċensu Tabone jappoġġjaw il-kuruna li ġieli kienet issawwat lill-Laburisti għax jipprotestaw kontra d-deċiżjonijiet ħorox li kienet tieħu kontra l-ħaddiem bil-Gvern tal-PN ma jlissinx kelma. Ċensu Tabone kien ukoll allejat kbir ta' Gonzi u l-Knisja, u qabel mad-Dnub il-Mejjet meta dan ġie mpost fuq il-Laburisti għaliex minn dejjem kien dixxiplu kbir tal-Knisja. Fis-sebgħinijiet, ma ddejjaqx jgħid li m'għandniex nikkolaboraw ma' "Tal-Ħabbażiż" għax Mintoff ried jagħmel trattati mal-Libjani, trattati li kemm hu u Gonzi komplewhom. Ħalliha li nies bħall-Daphne u l-Boċċa jinċensaw lil kull min ġej minn xi kamp Nazzjonalista, filwaqt li jiddemoniżżaw lil kull min għandu x'jaqsam mal-Partit Laburista; qishom il-personaġġi Nazzjonalisti biss qatt m'għamlu xejn ħażin waqt it-tmexxija tagħhom. Għalina Ċensu Tabone kien l-ewwel u qabel kollox protettur tal-Knisja Kattolika u jibqa' magħruf għal mod kif ġew itturufnati eluf kbar ta' ħutna Maltin minn pajjiżhom. Noffru l-kondoljanzi lill-familjari tiegħu, iżda l-opinjoni tagħna tiegħu ma tinbidilx! Peter il-Manipulatur! Ma tantx se tisimgħu b'tifħir lejn Dun Peter mill-Laburisti għax ir-raġel kien anti-Laburista kbir u qassis politiku li għen lil Fenech Adami jirbaħ l-elezzjonijiet biex imexxi 'l quddiem l-aġenda tiegħu li kienet waħda personali. Dun Peter kien bniedem maħmuġ u żdingat, u dik parti mill-personalita' tiegħu, iżda kien ukoll manipulatur kbir li uża l-Universita' għall-skopijiet personali tiegħu, biex jagħti mbuttatura lill-Fakulta tat-Teoloġija, biex idaħħal lil min irid (anke meta kienx ħaqqhom) u biex jeduka kapirjuni Nazzjonalisti li kieku ma kienx għalih qatt ma daħlu l-Universita' – nies bħal Joe Saliba, Mario Galea u Charlo Bonniċi. Dun Peter irnexxielu jbiddel l-Universita' f'waħda nepotista bħalma għamel il-Gvern li tant kien iħobb, u din ma nistgħux naħfruhielu. Minkejja dan, ma nistgħux ma' nbaxxux rasna għal fatt li Dun Peter kien intelletwali kbir u għen biex jinfetħu l-bibien ta' l-Universita'. Xorta ma nistgħux naħfrulu li l-Universita' li sawwar fil-xbiha tiegħu baqgħet waħda medjokri, mimlija nies b'mentalita' ċkejkna moħħom f'ħaddieħor aktar moħħhom biex joffru konsulenzi lill-gvern tal-PN milli jgħallmu lis-studenti tagħhom. Dun Peter illum ħalliena b'Universita' xiħa mimlija dekan anzjani kkakkmati mal-Fakulta tagħhom sakemm imutu u mingħajr l-iċken interess li jtellgħu demm ġdid ma jmurx xi ħadd joħdilhom posthom. Lanqas nistgħu niskuża l-fatt li l-Universita' tiegħu hija waħda nieqsa sew mir-riċerka u li għamlet ftit li xejn biex timxi lil hemm mis-sempliċi teorija u toffri vantaġġi materjali lill-pajjiż. Nafu li bħala filosfu kien mitluf fil-kunċetti mprattiċi tagħha li ma jiġux tradotti sew għad-dinja tax-xogħol u dan jixhdu 'l fatt li l-Universita' ta' Malta hija meqjusa bħala medjokri anke fuq skala Internazzjonali. Biex ħadd ma jgħajjarna li aħna nobgħodu jew negattivi wisq fuq Dun Peter, aħna napplawdu l-fatt li kellu moħħu miftuħ u kien lest li jikkritika u ma jaqbilx mal-posizzjoni tal-Knisja f'materji kontroversjali, iżda nafu wkoll lil bħal Dun Joe Borġ, Dun Peter kien importanti u b'saħħtu wisq biex tmissu l-Kurja Maltija jew l-Arċisqof ta' Malta u għalhekk seta' jagħmel li jrid. Ma skantajniex li l-akbar eloġju għamilhomlu Richard England li xeba' jaqla' l-miljuni mingħand il-Gvern Nazzjonalista u minn fuq dahrna.
Ċensu Tabone u Dun Peter ma kienux perfetti!